Налшык щокIуэкI «Къэбэрдей-Балъкъэр — 100» урысейпсо кинофестивалыр
Къэбэрдей-Балъкъэр Республикэр къызэрызэрагъэпэщрэ илъэси 100 щрикъур гъэлъэпIэным хыхьэу ирагъэкIуэкIыну дауэдапщэхэм зыхуагъэхьэзыр. Абы теухуауэ зэхалъхьа программэм ипкъ иткIэ республикэми къэралым и къалащхьэми щыIэнущ щэнхабзэ зэхыхьэ зэмылIэужьыгъуэхэр — фестивалхэр, гъэлъэгъуэныгъэхэр, концертхэр, спектаклхэр, н.къ.
Абыхэм псыпэхэш яхуэхъуауэ къэплъытэ хъунухэм ящыщщ 2020 гъэм дыгъэгъазэм и 15 — 19-хэм Налшык щекIуэкIыну кинофестивалыр, «Къэбэрдей-Балъкъэр — 100» зыфIащар.Ар зэрекIуэкIынум теу- хуауэ яубзыхуахэм къызэрыщыгъэлъэгъуамкIэ, фестивалым хэтынущ Урысеймрэ Къэбэрдей-Балъкъэрымрэ щыщ артист цIэрыIуэхэр. Къалэм и кинотеатрхэм фильмхэр щагъэлъэгъуэнущ, актёр Iэзагъэм щыхагъахъуэ мастер-классхэр, Кавказ Ищхъэрэм щыщ кинематографист- хэр зыхэтыну «стIол хъурейхэр» къызэрагъэпэщынущ. Абыхэм кърихьэлIэнухэм, шэч хэмылъу, гъэщIэгъуэни ящыхъунущ, къахуэщхьэпэни къыхахынущ къэрал псом щыцIэрыIуэ актёрхэм зэраIущIэнум, абыхэм я гъащIэм, лэжьэкIэм, дэзыхьэххэм къазэрыхутепсэлъыхьынум. Фестивалым хэтынущ къэрал псом щыцIэрыIуэ актёр-хэу Муравьёвэ Иринэ, Адаменкэ Григорий, Пынзару Андрей, Егоровэ Дарье, Шакуров Сергей, Скляр Игорь, Гришаевэ Ноннэ, Банифатов Евгений, Соколов Андрей сымэ.
Кинофестивалыр «Роспотребнадзор»-м игъэува мардэхэм тету ирагъэкIуэкIынущ.
ЗэIущIэхэр интернеткIи ягъэлъэгъуэжынущ. Абы кIэлъыплъыну зыфIэгъэщIэгъуэнхэм ютуб-каналри КъБР-м ЩэнхабзэмкIэ и министерствэм и mk.kbr.ru официальнэ сайтри къагъэсэбэп хъунущ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
